Pressemeddelelse

**Kodylt – skole- og ungdomsliv i 1980-erne, en særudstilling på Danmarks Industrimuseum i Horsens, fra den 4. maj til den 23. september 2018.**

Når Danmarks Industrimuseum åbner udstillingen ”Kodylt – skole- og ungdomsliv i 1980-erne”, er det for mange danskere muligheden for at genopleve deres egen ungdom, som nu er kommet på museum. Man kan udforske klasselokalet og sætte sig på de kraftige stole med de røde ben, som kunne holde til enhver 8. klasses drengs vippen.

Klasselokalet er centralt i fortællingen om den hverdag, som 1980-ernes teenagere har oplevet. Det var i klasselokalet vennerne blev fundet, eller den første kæreste blev kysset. Det var også under de røde lamper, at viden blev født, når læreren underviste fra katederet i øjenhøjde med eleverne.

Udstillingen skaber også plads til at opleve den unge piges værelse, hvor skoledagen blev glemt til fordel for dagdrømmene, og veninder kom på besøg for at høre musik med a-ha, Thomas Helmig og Madonna. Værelset er som at træde ind i de 40-åriges kollektive hukommelse.

”Kodylt – skole- og ungdomsliv i 1980-erne” er en levende udstilling, hvor klasselokalet forandres fra dag til dag og uge til uge, når undervisningen og pædagogikken kræver det.

Bag udstillingen ligger nemlig mange års erfaring fra skolelærere, idet alt interiør i udstillingen stammer fra den i 1978 helt nye Højvangsskole i Horsens, og blandt museets skolegruppes medlemmer er flere som underviste på den helt nye skole.

Lærerne har her bidraget til udstillingen med små historier og erindringer, som kan ses og høres under besøget. Og lærerne kommer dagligt og følger op på gæsternes spørgsmål, så man kan få mere viden om skolegang indenfor de seneste år. Måske kan der, hvis gæsterne er med, også etableres rigtig undervisning under de røde lamper.

I grupperummet bag klasselokalet er lærerne i gang med at gennemgå årtiets bogsamling, så her er der mulighed for at udforske netop de bøger og det opgavesæt, som de 13 til 16 årige knoklede med der i 1980-erne.

Når ”Kodylt – skole- og ungdomsliv i 1980-erne” tages ned i september, skal klasselokalet sættes op i Skolen, hvor det supplerer det gamle klasselokale med pultene, og derfor bliver endnu en aktivitet på museet, som kan bruges fast af skoler og foreninger, der ønsker at blive klogere på skolevæsnet i Danmark.

”Kodylt – skole- og ungdomsliv i 1980-erne” er tilrettelagt af formidlingsinspektør Malene Trads som har fået hjælp fra to praktikanter fra Aarhus Universitet, Sara Lykke Kaagaard og Maja Hedegaard Christensen, der gennem museologistudiet får praktisk museumsarbejde under neglene.

”Kodylt – skole- og ungdomsliv” bliver åbnet ved en indbudt reception den 4. maj kl. 15 af formanden for skole- og uddannelsesudvalget Lone Ørsted.

Udstillingen slutter den 23. september 2018.

Nærmere om udstillingen hos Malene Trads på 7562 0788 eller undertegnede.

Foto vedhæftet kan benyttes i omtale.

Lærere fra Industrimuseets skolegruppe fortæller gerne om deres tid på skolerne i Horsens i 1980-erne og meget gerne om den nyåbnede Højvangsskole.

Med venlig hilsen

Ole Puggaard

Museumsleder